Նիկոլայ Կորոտկով (նկարիչ)

Նիկոլայ Նիկոլաևիչ Կորոտկով (, ), խորհրդային և ռուս գծանկարիչ, մանկավարժ, Մ. Գրեկովի անվան ռազմական նկարիչների ստուդիայի նկարիչ (1997 թվականից)։ Ռուսաստանի գեղարվեստի ակադեմիայի թղթակից անդամ (2012)։ Ռուսաստանի Դաշնության ժողովրդական նկարիչ (2015)։

Կենսագրություն 
Նիկոլայ Կորոտկովը ծնվել է 1956 թվականին, Ղրղզական ԽՍՀ Ֆրունզե քաղաքում։ 1975 թվականին Ֆրունզեի արվեստի ուսումնարանն ավարտելուց հետո ընդունվել է Մոսկվայի Վ. Սուրիկովի անվան գեղարվեստի պետական ինստիտուտի գծանկարչության ֆակուլտետ (պրոֆեսոր, ԽՍՀՄ ժողովրդական նկարիչ Նիկոլայ Պոնոմարյովի արվեստանոց)։ 1978 թվականից ակտիվորեն մասնակցել է տարածաշրջանային, համառուսաստանյան, համամիութենական, ինչպես նաև արտասահմանյան և միջազգային ցուցահանդեսների։ 1981 թվականին` ինստիտուտն ավարտելուց հետո, ընդունվել է ԽՍՀՄ արվեստի ակադեմիայի գծանկարչության ստեղծագործական արվեստանոց՝ Օ. Գ. Վերեյսկու ղեկավարությամբ։ 1985 թվականին ընդունվել է ԽՍՀՄ նկարիչների միություն։ 1990-1997 թվականներին, ընդմիջումներով, Ռուսաստանի գեղարվեստի ակադեմիայի Մոսկվայի արվեստի լիցեյում դասավանդել է նկարչություն և գեղանկարչություն։ 1997 թվականից աշխատում է Մ. Բ. Գրեկովի անվան ռազմական նկարիչների ստուդիայում։ 2006-2008 թվականներին Արվեստի պետական մասնագիտացված ինստիտուտում ղեկավարել է գծանկարչական արվեստանոցը։ 2007 թվականից Մոսկվայի Վ. Սուրիկովի անվան արվեստի պետական ակադեմիական ինստիտուտի գծանկարչության ամբիոնի դոցենտ է։

Ամուսնացած է նկարչուհի Վերոնիկա Սուկոյանի հետ։

Հիմնական ստեղծագործություններ 
 «Մոսկվա» գծանկարչական շարք  (1984) 
 «Կոստրոմայի հողի վրա» գծանկարչական շարք (1987) 
 Պոլիպտիխ «Հին Ռուսիայի մեծ իշխանները» (1997) 
 «Լռության րոպե» տրիպտիխ (2005) 
 Պետրոս I-ի դիմանկարը (2007)

Պարգևներ  
 Պատվո շքանշան (2010) 
 Ռուսաստանի Դաշնության ժողովրդական նկարիչ (2015) 
 Ռուսաստանի Դաշնության վաստակավոր նկարիչ (2005) 
 Ռուսաստանի գեղարվեստի ակադեմիայի արծաթե մեդալ (2004) 
 Ռուսաստանի գեղարվեստի ակադեմիայի դիպլոմ (1991, 1997, 2019) 
 Երիտասարդության և ուսանողների XII երիտասարդական փառատոնի դիպլոմ (1985)

Ծանոթագրություններ 

ԽՍՀՄ նկարիչների միության անդամներ
Ռուսաստանի Դաշնության վաստակավոր նկարիչներ
Խորհրդային նկարիչներ
Ռուս նկարիչներ
Խորհրդային մանկավարժներ
Պատվո շքանշանի ասպետներ (Ռուսաստան)
Ռուսաստանի գեղարվեստի ակադեմիայի պատվավոր անդամներ